梅尧臣
谢鹇和公仪
闻有白鹇梦，遂作白鹇诗。
诗记白鹇语，意公於鹤私。
公意无薄厚，尔将听我辞。
朝给一瓢水，昼给一盎糜。
曾不令尔渴，曾不令尔饥。
事事不异鹤，安得於鹤疑。
鹤鸣尔不和，鹤舞尔不随。
无以一供悦，饱食番顽痴。
公所念尔久，李白当畜之。
白固有篇咏，公偶未暇为。
遣尔心不平，谓此钝见遗。
我持尔此意，请公吟莫迟。
公便纳我言，濡笔洒淋漓。
书尔在南方，野羽霜雪披。
弄啄红豆实，飞上桄榔枝。
翡翠不敢顾，孔雀不敢窥。
将拟是白凤，修尾昼涟漪。
虺颈而鸡首，峨峨如有仪。
而今与鹤争，此识固已卑。
公初待尔厚，鹇兮知不知。